Blæsten ved den jyske vestkyst er lige nu er så kraftig, at danskernes samlede elforbrug dækkes af vindmøller.

Lige nu blæser det 15 til 20 meter i sekundet ved den jyske vestkyst. Ikke just drømmen om forårsvejr for dem, der er der – men alle andre kan glæde sig over, at blæsevejret får vindmøllerne til at snurre, så det lige nu dækker alle danskernes samlede strømforbrug.

En vindmølles elproduktion Mega Watt (MW) udtrykler, hvor meget strøm en vindmølle kan producere. En vindmølle med en eff ekt på 2 MW producerer, når den kører på fuld kraft i 1 time, hvad der svarer til halvdelen af en gennemsnitlig families årlige elforbrug. Eller til at have 1000 elkedler med en effekt på 2 kW tændt samtidigt i en time. Nye vindmøller er typisk på ca. 3 – 3,6 MW. Kilde: Energistyrelsen

Mandag aften producerer de danske vindmøller i den kraftige blæst samlet godt 3170 megawatt strøm. Danskernes samlede forbrug svinger lidt, men kl. 23.00 ligger det på knap 3100 MW. Dermed dækker den grønne energi fra vindmøllerne 100% af elforbruget i Danmark.

Forbrug, produktion, import og eksport af strøm kan følges live hos Energinet.dk.

Billedet her er taget mandag kl. 23.03

Elproduktion, forbrug, import og eksport kan følges på Energinet.dk. Mandag aften dækker mere end det samlede danske elforbrug Foto: Energinet.dk / Energinet.dk

Over 40% af forbruget dækkes af vindmøller

Danske vindmøller stod sidste år for 42% af det samlede danske elforbrug. Produktionen har gennem årene været støt stigende. I 2006 var kun 17% af forbruget dækket af vindenergi. Det er planen, at Danmark i 2050 skal være uafhængig af fossile brændsler som kul, gas og olie.

Den samlede danske vindmøllekapacitet er på lidt mere end 5000 MW. MW - eller Mega Watt - er udtryk for, hvor meget strøm en vindmølle kan producere. En vindmølle med en effekt på 2 MW producerer, når den kører på fuld kraft i en time, hvad der svarer til halvdelen af en gennemsnitlig families årlige elforbrug.

De nye vindmøller, der opstilles, er typisk på mellem 3 og 3,6 MW, og der udvikles hele tiden møller med endnu større effekt.

Den kraftige blæst ved Vestkysten kan mandag aften og nat give vindstød på op til 27 meter i sekundet, men den taber i løbet natten pusten og daler til en let til frisk vind.